钦定古今图书集成/明伦汇编/闺媛典/第336卷 > 周济妻朱氏
## 钦定古今图书集成/明伦汇编/闺媛典/第336卷 > 周济妻朱氏

按《名山藏列女记》：教谕周济妻朱静庵，生成、弘间，博
览群书，酷嗜吟咏，所著有《静庵集》。词气和平，笔力雄
健，享寿八袠。
按《列朝诗集》：朱氏海宁尚宝司卿祚之女，太仆寺丞
某之女弟，光泽教谕周济之妻也。幼聪颖，博极群书，
年八十卒，有《静庵集》十卷。顾起纶曰：“或讥静庵以所
配非偶，形诸吟咏。有《篱落见梅》诗云：‘可怜不遇知音
赏，零落残香对野人’。”余读其《鹤赋》云：“何虞人之见获，
遂羁络于轩墀。蒙主人之过爱，聊隐迹而栖迟。”斯可
谓怨而不怒。咏《虞姬》云：“贞魂化作原头艸，不逐东风
入汉郊。”何其词义之烈烈也！刘长卿谓李季兰为女
中诗豪，余于静庵亦云。

按《情史类略》：朱氏，嘉兴人，能诗，多佳句，自号静庵。父
教官，夫亦士人。其父友某使君所爱青衣曰寒梅，使
君因妻亡，欲图再娶，遂萌开阁之意。寒梅过静庵泣
诉，静庵曰：“吾能止之。”因题一绝于扇，令持示使君云：
“一夜西风满地霜，麤麤麻布胜无裳。春来若睹桃花
面，莫负寒梅旧日香。”使君感其意，终身不言再娶。